SKRIFTLIG FORESPØRGSEL P-0052/01

af Rosa Miguélez Ramos (PSE) til Kommissionen

(16. januar 2001)

Om: BSE nedgravning af kvæg i Mesía (Galicien)

Kommissionen har sikkert allerede kendskab til det makabre fund af en losseplads for døde kvægkroppe i Galicien en af de seneste dage i år 2000, som gav genlyd i hele den europæiske presse.

Få timer senere påtog de regionale myndigheder sig ansvaret for denne dumpning af kvæg. De årsager, som de ansvarlige politikere har gjort gældende over for forbrugere og kvægavlere, samt over for offentligheden, skaber usikkerhed om Rådets afgørelse af 4. december, idet myndighederne hævder, at det pågældende kvæg i Mesía ikke mistænkes for at have lidt af BSE, samt at nedgravningen ikke indebærer nogen som helst risiko og er foretaget i fuldstændig overensstemmelse med den gældende lovgivning.

I lyset af at sådanne påstande har skabt forvirring blandt offentligheden i en så alvorlig sag, som optager os alle, og uden at tage stilling til eventuelle andre aktioner bedes Kommissionen besvare følgende spørgsmål:

- Skal døde kvægkroppe ifølge fællesskabslovgivningen brændes efter en såkaldt naturlig død? Og i bekræftende fald fra hvilken dato?

- Skal dødt kvæg uden symptomer på BSE ifølge samme lovgivning underkastes en priontest? Og i bekræftende fald fra hvilken dato?

- Vil det ifølge samme lovgivning være muligt at nedgrave dødt kvæg efter en såkaldt naturlig død uden først at have fjernet risikomaterialer? Hvilke materialer betegnes som risikomaterialer?

- Hvilke betingelser skal være opfyldt i forbindelse med lossepladser, der udvælges til nedgravning af dødt kvæg i overensstemmelse med fællesskabslovgivningen?

Svar afgivet på Kommissionens vegne af David Byrne

(28. februar 2001)

Ifølge Kommissionens beslutning 2000/418/EF af 29. juni 2000 om regulering af anvendelsen af materiale, der udgør en risiko med hensyn til overførbare spongiforme encephalopatier, og om ændring af beslutning 94/474/EF(1) har reglerne siden den 1. oktober 2000 været, at døde kreaturer, hvorfra det specificerede risikomateriale (dvs. kranium, herunder hjerne og øjne, tonsiller og rygmarv fra kvæg på over 12 måneder og tarmene fra duodenum til rektum fra kvæg uanset alder) ikke er blevet fjernet, destrueres fuldstændigt ved:

- forbrænding med eller uden forudgående forarbejdning

- medforbrænding med forudgående forarbejdning

- nedgravning i et godkendt deponeringsanlæg efter forudgående forarbejdning ved mindst 133 °C i 20 minutter ved 3 bar.

Ifølge punkt 4 i bilag I til nævnte beslutning, kan medlemsstaterne tillade nedgravning på de vilkår, der er fastsat i artikel 3, stk. 2, i Rådets direktiv 90/667/EØF af 27. november 1990 om sundhedsmæssige bestemmelser for bortskaffelse, forarbejdning og afsætning af animalsk affald og for beskyttelse mod forekomst af patogener i foder fremstillet af dyr, herunder fisk, og om ændring af direktiv 90/425/EØF(2), og efter en metode, der udelukker enhver risiko for overførsel af TSE, og som er godkendt og under tilsyn af myndighederne

Den undtagelsesmulighed, der således findes i artikel 3, stk. 2, i direktiv 90/667/EØF, skal betragtes som ekstraordinær, og det bør under ingen omstændigheder anses for rutineproceduren for bortskaffelse af animalsk højrisikomateriale.

Ifølge Kommissionens beslutning 98/272/EF(3), ændret ved Kommissionens beslutning 2000/764/EF af 29. november 2000 om BSE-test af kvæg og om ændring af beslutning 98/272/EF om epidemiologisk overvågning for overførbare spongiforme encephalopatier(4), skal dyr, der er døde på bedriften eller under transport, undersøges for BSE ved tilfældig udtagelse af stikprøver. I nævnte beslutning findes regler for stikprøvens minimumsstørrelse. Den første undersøgelse skal foretages ved hjælp af en ud af tre post mortem-hurtigtest, som er anført i beslutningen, og hvis testresultatet er positivt, skal stikprøven underkastes konfirmatoriske undersøgelser på et laboratorium i overensstemmelse med godkendte procedurer.

(1) EFT L 158 af 30.6.2000.

(2) EFT L 363 af 27.12.1990.

(3) EFT L 122 af 24.4.1998.

(4) EFT L 305 af 6.12.2000.